Henkka Hyppönen vuonna 2011.
**Henri "Henkka" Hyppönen** (s. 24. kesäkuuta 1972 Kouvola) on suomalainen luova johtaja, tietokirjailija, yrittäjä, puhuja ja tv-esiintyjä. Hyppönen on palkittu muun muassa vuoden radioäänenä vuonna 2000, sekä vuoden puhujana vuonna 2013. 

Hyppönen toimi 2000-luvun vaihteessa ensin radiojuontajana Kiss FM -kanavalla ja sen jälkeen tv-juontajana *Hyppönen-Enbuske Experience* -ohjelmassa Nelosella. Vuosina 2012–2015 Hyppönen juonsi kahdella Kultaisella Venlalla palkittua viihdeohjelmaa *Hyvät ja huonot uutiset.* Ohjelma sai Vuoden tiedeviestintä -palkinnon vuonna 2015.

Hyppönen on kirjoittanut viisi kirjaa, joista viimeisimmän, *Luomiskertomus*, vuonna 2020.

Ura
---

Henri Hyppönen aloitti vuonna 1991 Kouvolan paikallisradiossa (SBC-radio), josta hän siirtyi vuonna 1995 Helsingissä toimintansa aloittaneelle radiokanava Kiss FM:lle. Hyppösestä tuli nopeasti yksi maan tunnetuimmista radioäänistä, ja samalla hänen, Jenni Pääskysaaren ja Tuomas Enbusken juontama aamushow nousi suureen suosioon. Vuonna 2000 Hyppönen valittiin vuoden radioääneksi.

Vuonna 2002 Hyppönen sai juontajaparinsa Tuomas Enbusken kanssa yhteisen keskusteluohjelman Neloselle. Viikoittaisen *Hyppönen-Enbuske Experience* -ohjelman jaksoissa vieraana oli aina kolme julkisuudesta tunnettua henkilöä ja ohjelma esitettiin television katsojille leikkaamattomana. 

Hyppönen on ollut mukana lukuisissa kotimaisissa tv-ohjelmissa muun muassa *Ensi-ilta*, *Mahdoton tehtävä*, *Saari*, *Hyppönen-Enbuske Experience,* *Hyvät ja huonot uutiset, Olipa kerran elämä* sekä *Kupla,* jota hän juonsi yhdessä näyttelijä Aku Hirviniemen, juontaja Anni Hautalan ja näyttelijä Pirkka-Pekka Peteliuksen kanssa. Viihteellisessä paneeliohjelmassa käsiteltiin some- ja digimaailman ilmiöitä. Televisio-ohjelmien lisäksi Hyppönen on työskennellyt muun muassa Trainer's Housessa.

Hyppönen on toiminut luovana johtajana yhdessä Minna Varajärven kanssa perustamassaan yrityksessä. Plus One Agency on vuonna 2013 perustettu luova strateginen konsulttitoimisto, joka ammentaa inspiraatiota Piilaaksosta ja maailmalta.

Tammikuussa 2019 Hyppönen nimitettiin konsulttiyritys Fourkindin luovaksi johtajaksi.

Yksityiselämä
-------------

Hyppönen on naimisissa Jenni Pääskysaaren kanssa ja heillä on kolme lasta.

Hyppönen pelasi kaudella 1990–1991 kaksi ottelua jääkiekon I-divisioonassa kotikaupunkinsa seuran KooKoo:n paidassa. Hänen pelipaikkansa oli puolustaja.

Hyppönen on soittanut Otavan kirjailijoiden Nyrok Dolls -bändin lisäksi Trainer’s Housen No Deal -yhtyeessä.

Teokset
-------

Hyppönen on kirjoittanut useita kirjoja, joista tunnetuin on vuonna 2014 julkaistu *Pelon hinta*. Kirja pureutuu pelon eri ilmenemismuotoihin ja osoittaa, miten tunteen tuhoavat muodot voitetaan ja hyödyt otetaan käyttöön. Kirja on käännetty myös englanniksi *Why We Fear*. Myös Hyppösen vuonna 2011 julkaistu, läsnäoloa käsittelevä *Nautitaan se raakana* -kirja oli myyntimenestys.

* *Sehän on ihan hyvä*. Helsinki: Otava, 2003. ISBN 951-1-18618-3.
* *Kuinka SE tehdään esiintyjänä*. Helsinki: Talentum, 2005. ISBN 952-14-0867-7.
* *Nautitaan raakana*. Helsinki: Tammi, 2011. ISBN 978-951-31-6268-9.
* *Pelon hinta*. Helsinki: Tammi, 2014. ISBN 978-951-31-7680-8.
* *Why We Fear*. Tammi, 2015. ISBN 978-951-31-8697-5.
* *Luomiskertomus*. Kosmos, 2020. ISBN 9789523520103.

Lähteet
-------

* Hyppönen bisnes.fi-sivustolla
* Jasmin Määttä: Muistatko Tuomas Enbusken ja Henkka Hyppösen legendaarisen tv-ohjelman?  3.7.2018. Iltalehti.
* Jani Niipola: Tulevaisuuden konsultit ovat täällä jo nyt *Kauppalehti*.  11.4.2016.

### Viitteet

1. ↑  Henri Hyppönen – Keynote Puhuja *MySpeaker Oy*. Viitattu 2.3.2020.
2. ↑  Henri Hyppösestä Fourkindin luova johtaja | Fourkind Global Oy *www.sttinfo.fi*. Viitattu 23.3.2023.
3. ↑  Joulu on vastapainoa Henkka Hyppösen hektiselle arjelle – kertoo suunnitelmistaan: "Ensi vuoden aikana perustan seuraavan firman" *www.iltalehti.fi*. Viitattu 23.3.2023.
4. ↑  Anne Moilanen: Henkka Hyppönen ja tyhjänpuhumisen taito  3.10.2003. Ylioppilaslehti. Viitattu 30.10.2014.

Aiheesta muualla
----------------

* Henkka Hyppönen Internet Movie Databasessa. (englanniksi)
* Henkka Hyppönen *Elite Prospects*. Everysport Media Group AB.  (englanniksi)
* Henkka Hyppönen Twitterissä.
* Puhujaesittely

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |